CELEX: 32016D2359
Language: fi
Date: 2016-12-20 00:00:00
Title: Komission täytäntöönpanopäätös (EU) 2016/2359, annettu 20 päivänä joulukuuta 2016, sen määrittämisestä, että Euroopan unionin ja sen jäsenvaltioiden sekä Keski-Amerikan välisestä assosiaatiosta tehdyn sopimuksen sisältämän banaaneja koskevan vakautusmekanismin mukaisen etuustullin väliaikainen suspendoiminen ei ole tarpeen Nicaraguasta peräisin olevien banaanien tuonnissa vuonna 2016

21.12.2016   
            
            
               FI
            
            
               Euroopan unionin virallinen lehti
            
            
               L 348/81
            
         KOMISSION TÄYTÄNTÖÖNPANOPÄÄTÖS (EU) 2016/2359,
   annettu 20 päivänä joulukuuta 2016,
   sen määrittämisestä, että Euroopan unionin ja sen jäsenvaltioiden sekä Keski-Amerikan välisestä assosiaatiosta tehdyn sopimuksen sisältämän banaaneja koskevan vakautusmekanismin mukaisen etuustullin väliaikainen suspendoiminen ei ole tarpeen Nicaraguasta peräisin olevien banaanien tuonnissa vuonna 2016
   EUROOPAN KOMISSIO, joka
   ottaa huomioon Euroopan unionista tehdyn sopimuksen ja Euroopan unionin toiminnasta tehdyn sopimuksen,
   ottaa huomioon Euroopan unionin ja sen jäsenvaltioiden sekä Keski-Amerikan välisestä assosiaatiosta tehdyn sopimuksen kahdenvälisen suojalausekkeen ja banaaneja koskevan vakautusmekanismin täytäntöönpanosta 15 päivänä tammikuuta 2013 annetun Euroopan parlamentin ja neuvoston asetuksen (EU) N:o 20/2013 (1) ja erityisesti sen 15 artiklan,
   sekä katsoo seuraavaa:
   
               (1)
            
            
               Banaaneja koskeva vakautusmekanismi otettiin käyttöön Euroopan unionin ja sen jäsenvaltioiden sekä Keski-Amerikan välisestä assosiaatiosta tehdyllä sopimuksella, jota ryhdyttiin väliaikaisesti soveltamaan Keski-Amerikan valtioissa vuoden 2013 aikana ja Nicaraguassa 1 päivänä elokuuta 2013.
            
         
               (2)
            
            
               Mainitun mekanismin ja asetuksen (EU) N:o 20/2013 15 artiklan 2 kohdan mukaisesti sen jälkeen, kun jostakin asianomaisesta maasta peräisin oleville tuoreille banaaneille (Euroopan unionin yhdistetyn nimikkeistön nimike 0803 90 10, 1.1.2012) määritetty kynnystuontimäärä ylittyy, komissio hyväksyy täytäntöönpanosäädöksen, jonka nojalla se voi joko väliaikaisesti suspendoida kyseessä olevasta maasta peräisin olevien banaanien tuontiin sovellettavan etuustullin tai päättää, että tällainen suspendointi ei ole aiheellinen.
            
         
               (3)
            
            
               Komissio tekee päätöksen Euroopan parlamentin ja neuvoston asetuksen (EU) N:o 182/2011 (2) 8 artiklan mukaisesti yhdessä sen 4 artiklan kanssa.
            
         
               (4)
            
            
               Nicaraguasta peräisin olevien tuoreiden banaanien tuonti Euroopan unioniin ylitti sille edellä mainitussa sopimuksessa määritetyn 13 000 tonnin kynnysarvon 31 päivänä lokakuuta 2016.
            
         
               (5)
            
            
               Asetuksen (EU) N:o 20/2013 15 artiklan 3 kohdan mukaisesti komissio tarkasteli tässä yhteydessä kyseisen tuonnin vaikutusta banaanien markkinatilanteeseen Euroopan unionissa voidakseen päättää, olisiko etuustulli suspendoitava vai ei. Tätä varten komissio tarkasteli kyseisen tuonnin vaikutusta unionin hintatasoon, muista lähteistä peräisin olevan tuonnin kehitykseen ja unionin tuoreiden banaanien markkinoiden yleiseen vakauteen.
            
         
               (6)
            
            
               Nicaraguasta peräisin olevien tuoreiden banaanien tuonnin ylittäessä sille vuodeksi 2016 määritetyn kynnysarvon sen osuus Euroopan unioniin tulevasta tuoreiden banaanien kokonaistuonnista, johon sovelletaan banaaneja koskevaa vakautusmekanismia, oli 0,6 prosenttia. Lisäksi Nicaraguan osuus Euroopan unioniin tulevasta tuoreiden banaanien kokonaistuonnista tammikuun 2016 ja elokuun 2016 välisenä aikana oli 0,36 prosenttia. Vuoden 2016 loppuun mennessä tapahtuvaa tuontia koskevan arvion ja vuoden 2016 tähänastisten kuukausittaisten tuontimäärien perusteella on epätodennäköistä, että banaanien tuonti Nicaraguasta ylittäisi 1 prosentin vuoden 2016 kokonaistuonnista. Vuotuinen tuontimäärä Nicaraguasta olisi samantasoinen kuin vuonna 2015.
            
         
               (7)
            
            
               Vuoden 2016 kahdeksan ensimmäisen kuukauden aikana Nicaraguasta tulevan tuonnin hinta oli keskimäärin 530 euroa/tonni, mikä on 17 prosenttia pienempi kuin EU:hun tulevan tuoreiden banaanien kokonaistuonnin keskihinta.
            
         
               (8)
            
            
               Tuoreiden banaanien tuonti muista perinteisistä suurista tuontimaista, joiden kanssa EU on myös tehnyt vapaakauppasopimuksen, erityisesti Kolumbiasta, Costa Ricasta ja Panamasta, pysyi lokakuuhun 2016 asti selkeästi niille vastaavissa vakautusmekanismeissa määritetyn kynnysarvon alapuolella, ja kyseinen tuonti on noudatellut samanlaisia kehityssuuntauksia ja yksikköarvoja neljän viime vuoden aikana. Esimerkiksi lokakuussa 2016 tuonti Kolumbiasta oli 720 000 tonnia ja Costa Ricasta 407 000 tonnia alle niille määritetyn kynnysarvon, mikä on huomattavasti enemmän kuin Nicaraguan kynnystaso yhteensä koko vuodeksi (13 000 tonnia).
            
         
               (9)
            
            
               Banaanin keskimääräisessä tukkumyyntihinnassa unionin markkinoilla lokakuun 2016 lopulla (984 euroa/tonni) ei havaittu huomattavia muutoksia verrattuna banaanin keskimääräisiin tukkuhintoihin sitä edeltävinä kuukausina.
            
         
               (10)
            
            
               Näin ollen ei ole mitään viitteitä siitä, että unionin markkinoiden vakaus olisi häiriintynyt Nicaraguasta peräisin olevien tuoreiden banaanien tuonnille määritetyn vuotuisen kynnystuontimäärän ylittymisestä tai että sillä olisi ollut merkittäviä vaikutuksia EU:n tuottajien tilanteeseen.
            
         
               (11)
            
            
               Havaittavissa ei myöskään ole merkkejä unionin syrjäisimpien alueiden tuottajien tilanteen vakavan heikentymisen uhkasta tai vakavasta heikentymisestä lokakuussa 2016.
            
         
               (12)
            
            
               Edellä tarkoitetun tarkastelun perusteella komissio katsoo, että Nicaraguasta peräisin olevien banaanien tuontiin sovellettavan etuustullin suspendoiminen ei ole aiheellista,
            
         ON HYVÄKSYNYT TÄMÄN PÄÄTÖKSEN:
   1 artikla
   Nicaraguasta peräisin olevien, Euroopan unionin yhdistetyn nimikkeistön nimikkeeseen 0803 90 10 kuuluvien tuoreiden banaanien tuontiin sovellettavan etuustullin väliaikainen suspendoiminen vuonna 2016 ei ole tarpeen.
   2 artikla
   Tämä päätös tulee voimaan päivänä, jona se julkaistaan Euroopan unionin virallisessa lehdessä.
   
      Tehty Brysselissä 20 päivänä joulukuuta 2016.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 17, 19.1.2013, s. 13.
   
      (2)  Euroopan parlamentin ja neuvoston asetus (EU) N:o 182/2011, annettu 16 päivänä helmikuuta 2011, yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä (EUVL L 55, 28.2.2011, s. 13).